ፕሬዚዳንት ዶናልድ ትራምፕ ወታደሮቻቸው ከሶሪያ እንዲወጡ አዘዙ
የአሜሪካ ፕሬዚዳንት ዶናልድ ትራምፕ ወታደሮቻቸው ሙሉ በሙሉ ከሶሪያ እንዲወጡ አዘዋል፡፡ፕሬዝዳንቱ ባሳለፍነው መጋቢት ወር በሶርያ የሚገኙ ወታደሮቻቸውን  እንደሚያስወጡ ቃል ገብተው እንደነበር የሚታወስ ሲሆን ይህንኑ ቃላቸውን ጠብቀውም ከስፍራው እንዲወጡ ማዘዛቸው ተገልጿል፡፡በአሸባሪ ቡድኑ አይኤስ ላይ ታሪካዊ ድል ተቀዳጅተናል ስለሆነም በስፍራው ያሉትን ወጣት ዜጎቻችንን ወደ ቤታቸው የምንመልስበት ጊዜ አሁን ነው ሲሉ በትዊተር ገጻቸው ላይ አስፍረዋል፡፡የአሜሪካ ጦር በሶሪያ ከተሰማራበት ጊዜ አንስቶ አይኤስ ከአብዛኛው የሃገሪቱ ክፍል መደምሰስ የቻለ ቢሆንም አሁንም ድረስ ሙሉ ለሙሉ መደምሰስ ተችሏል ፡፡የኩርዲሽ ጦር ከአሜሪካ አቻው ጋር በመሆን ኤይኤስን በመዋጋት ትልቅ አስተዋፅኦ እንዳበረከተም ይነገርለታል።  ቡድኑ በቁጥጥሩ ስር ያደረጋቸውን ቦታዎች መቆጣጠር ቡድኑን እንደማሸነፍ ሊወሰድ አይገባም ሲሉ የተለያዩ የአሜሪካ ባለስልጣናት የፕሬዝዳንቱን ውሳኔ እያወገዙ እንደሚገኙም ተገልጿል፡፡የነጩ ቤተመንግስት ፕሬስ ሴክሬተሪ ሳራ ሳንደርስ የተልዕኮ ምዕራፋችን በማብቃቱ ወታደሮቻችንን መመለስ ጀምረናል ሲሉ አስታውቀዋል፡፡በሶሪያ ጦርነት የአሜሪካ አጋር የሆኑ ሃገራት የአሜሪካ ወታደሮች ከሥፍራው መውጣት አይኤስ እንደገና እንዲያንሰራራ ያደርገዋል በሚል ስጋታቸውን ገልጸዋል፡፡አንዳንድ የፖለቲካ ተንታኞችም የአሜሪካ ወታደሮች ከሥፍራው መውጣት ሩስያ እና ኢራን በአካባቢው ያላቸውን ተፅዕኖ እንዲያጠናክሩ ዕድል እንደሚሰጥ እየተሟገቱ ናቸው፡፡የሪፑብሊካን አባል የሆኑት ሊንድዚ ግራሃም ውሳኔው በቀጠናውም ሆነ በአለም አቀፍ ደረጃ ለአሜሪካ አስከፊ ውጤቶችን ይዞ ሊመጣ ይችላል ሲሉ መከራከሪያቸውን አስቀምጠዋል፡፡የእንግሊዝ መከላከያ ሚኒስትር በበኩላቸው ውሳኔውን በጽኑ እንደሚቃወሙ ገልጸዋል፡፡አንድ የሩሲያ የዜና አውታር የሀገሪቱን ውጭ ጉዳይ ሚኒስትር ጠቅሶ እንደዘገበው ከሆነም የአሜሪካ ወታደሮች ከሶሪያ ለቆ መውጣት በቀጠናው ያለው ፖለቲካዊ ሁኔታ እንዲረጋጋ ምቹ ሁኔታዎችን ይፈጥራል፡፡  የእስራኤሉ ጠቅላይ ሚኒስትር ቤንያሚን ኔታንያሁ እንዲሁ እስራኤል ውሳኔውን በማጥናት ደህንነቷን ታረጋግጣለች ሲሉ ተናግረዋል፡፡በሶሪያ 2 ሺህ የሚሆኑ የአሜሪካ ወታደሮች እንደሚገኙም ዘገባው አመላክቷል። (ምንጭ፡-ሲ ጂ ቲ ኤን)